Svend Erik Hovmand (V), 2003-01-09:
Må jeg allerførst benytte lejligheden til at sige tak til repræsentanterne for et overvejende flertal af Folketinget, for positiv tilslutning til principperne i det forslag, der her er til behandling. Med forslaget har vi bestræbt os på at medvirke til, at hestevæddeløbssporten kan blive en bæredygtig sportsgren.
De foreslåede regler kan også give hestevæddeløbssporten et incitament til selv at gøre noget for at udvikle spillene på væddeløbsbanerne, idet overskuddet af spillene på de enkelte baner efter lovforslaget går direkte til banerne, og jeg forventer derfor, at hestevæddeløbssporten vil blive mere omkostningsbevidst med de nye regler.
Jeg har villet sige disse ord til indledning for samtidig at benytte lejligheden til at understrege, at hvis ikke hestevæddeløbssporten kan tilpasse sig de nye økonomiske realiteter, skal man ikke forvente, at staten kan strække sig yderligere.
Det her er et forsøg på virkelig at yde en indsats for at holde en sportsgren, som ud fra kulturelle hensyn, ungdomshensyn og en række andre hensyn er vigtige for det danske samfund, i gang og gerne give en impuls til en bæredygtig aktivitet inden for den sportsgren.
Det er sådan set det, der er det afgørende og vigtige i det her forslag. Jeg har måttet sige i de forhandlinger, vi har haft med hestesporten, at der altså er grænser for, hvor langt vi kan gå, og jeg synes, at der er grund til at benytte denne her lejlighed til at sige tak til en række organisationer for deres støtte til, at det her arrangement kunne realiseres.
Der har været indlæg under denne debat, som har tilkendegivet, at man er gået lige til stregen
, en enkelt - jeg tror, det var SF's ordfører, hr. Aage Frandsen - sagde, at man måske var gået lidt over stregen i forsøget på at redde hestesporten i Danmark. Jeg synes, at det er udtryk for, at vi her har fundet en balance, som jeg tror, hestesporten bør notere sig.
Der er her lagt en offervilje for dagen, man har strakt sig ganske, ganske, ganske langt, og det siger jeg også på baggrund af den debat, der jo har været i hestesporten i årevis om deres vanskeligheder internt.
Jeg tror, det var Kristeligt Folkepartis ordfører, men også andre, som pegede på, hvor vanskelig en opgave det er at lukke op for den Pandoras æske, som tipsnøglen jo er.
Det er ikke nogen nem opgave, og derfor synes jeg også, at vi har grund til at være glade for, at der trods alt i partierne er en forståelse for det, der her ligger.
Jeg skal sige, at jeg ikke har tænkt mig at kommentere alle partiers ordførere, men der er nogle mere principielle ting, som går igen, og en af dem er det, som hr. Ole Stavad fremhæver, nemlig spørgsmålet om Tipsungdomsnævnet.
Jeg har noteret de bemærkninger, der er kommet, jeg vil referere dem videre til undervisningsministeren, der desværre ikke har haft mulighed for at være til stede i dag, men jeg er vidende om, at der er god kontakt mellem Undervisningsministeriet og DUF, og jeg håber, at vi finder en fornuftig løsning på det spørgsmål.
Det samme gælder også spørgsmålet om Dansk Firmaidrætsforbund.
Så er hr. Ole Stavad jo særlig kyndig, når det drejer sig om familiefejder, og jeg skal ikke i den forbindelse føje noget til.
Jeg synes, at hr. Ole Stavad, med den ekspertise, han besidder på dette område, fik udtrykt det ganske præcist.
Så er der spørgsmålet omkring monopol, og der har jo været talt og skrevet meget om den sag.
Jeg har adskillige gange sagt offentligt i den debat, at man da godt kan anlægge det synspunkt, at det ikke er særlig liberalistisk at have et system, som hviler på, at der er en tipstjeneste, som vi har det i Danmark.
Men det var det valg, vi traf, da vi i sin tid i forbindelse med EU skulle træffe en række valg.
en række andre valg, men i spørgsmålet om, hvorvidt vi vil have et kommercielt marked eller bevare et system, som vi kender det i øjeblikket, der støtter dansk kultur, veldædige formål, unge og idrætsudøvere og en lang række andre gode formål, valgte vi altså fra dansk side det sidste.
Vi har ikke afskåret os fra at se på andre modeller.
Men jeg vil bare sige én ting, og det er, at hvis vi gik væk fra den her model, ville vi jo efterlade et finansieringsbehov på 2,4-2,5 mia. kr., det er på det lag, og det finansieringsbehov skulle så klares på en anden måde, ved højere skatter, eller hvad ved jeg?
Derfor er det godt med denne diskussion, og jeg er helt bevidst om, at den da absolut kan fortsætte, men indtil dette øjeblik har jeg ikke set en model for løsning af det her problem, som sikrer, at de veldædige formål, vi støtter over Tipstjenesten, så også vil kunne gå en tryg fremtid i møde.
Det kan være, det kommer,
. så lad os se på det, men jeg har altså ikke kunnet finde det indtil dette øjeblik, og det er jo det, der er kernen i denne diskussion, nemlig at man må foretage et valg.
Det valg, vi altså indtil videre har foretaget i Danmark,
går ud på, at vi laver en spilleorganisering som den, vi kender, hvor pengene går til veldædige formål.
Andre lande har valgt at gøre det kommercielt, men man kan ikke gøre begge dele.
De regler, vi har, svarer til dem, man har i Sverige og Norge.
Man må altså vælge, og når man så har truffet det valg, må man selvfølgelig også sikre sig, at den tipstjeneste ikke undermineres af alle mulige andre.
Det er derfor, jeg siger, at det er et enten-eller, det kan ikke være et både-og.
Derfor har vi også måttet sikre os mod udenlandske angreb af den ene eller anden karakter, og det er jo også klart fremgået af debatten.
Men alt det kan vi vende tilbage til under udvalgsarbejdet, og jeg skal ikke gå i dybden med flere detaljer omkring det spørgsmål.
Jeg har noteret mig, at SF og Det Radikale Venstre endnu ikke har taget endelig stilling, det synes jeg der er grund til at respektere.
Jeg vil bare sige til den radikale ordfører udsagn om, at organisationerne har betalt en for høj pris for det her, at det kan da godt være, at det er et radikalt synspunkt, men så skal man lige bemærke, at det, man fik til gengæld for sin offervilje, var en 50/50 pct.s-ordning, som jo er et ganske positivt bidrag til regnestykket i organisationernes favør.
Jeg skal ikke fordybe mig i det spørgsmål, der blev rejst med hensyn til Tipstjenesten.
Jeg har fået oplyst, at Rigsrevisionen er i gang med en undersøgelse af hele det spørgsmål, som mig bekendt vil blive færdig her til foråret, og jeg håber, at den vil kunne give svar på de stillede spørgsmål.
Endelig skal jeg til hr. Tórbjørn Jacobsen sige, at jeg er meget glad for den positive indstilling, hr. Tórbjørn Jacobsen har vist på talerstolen her i dag omkring dette vigtige spørgsmål.
Jeg er også glad for den dialog, vi havde med landsstyret på Færøerne lige før jul, om end den blev lidt kortvarig og hurtig.
Jeg håber og tror på, at vi finder en fornuftig løsning til glæde for alle parter, og at spørgsmål i øvrigt omkring dette meget omfattende lovkompleks vil kunne blive afklaret under udvalgsarbejdet.